text: Intet spor af serie-blotter på spil i park i Esbjerg
  01 august 2016 kl. 18.20
  En blotter antastede mandag eftermiddag to unge piger i Vognsbølparken i Esbjerg. Tirsdag morgen er politiet ikke kommet nærmere en opklaring.
  - Vi hører meget gerne fra folk, der har set noget i Vognsbølparken i Esbjerg mandag eftermiddag, siger vagtchef Søren Strægaard, Syd- og Sønderjyllands Politi TV SYD tirsdag morgen.
  To 14-årige piger fik sig noget af et chok, da de hyggede sig i Vognsbølparken i går eftermiddag. En kondiløber stoppede op foran de to, trak bukserne ned og blottede sine kønsdele. Blotteren løb hurtigt videre igen, og de to piger ringede straks til den enes mor, som kontaktede politiet.
   Syd- og Sønderjyllands Politi har dette signalement afblotteren: Gerningsmanden er af mellemøstlig udseende, 20-25 år og har kort mørkt hår. Da han blottede sig for de to piger, var han iført blå shorts og havde bar overkrop, og så medbragte han et hvidt håndklæde.
  Syd- og Sønderjyllands Politi har fået flere anmeldelser om en blotter i det område i Esbjerg i løbet af foråret og sommeren. Og det får politiet til at tro, at der er tale om den selvsamme gerningsmand.
  - De andre gange har beskrivelsen af gerningsmanden været den samme som ved episoden i dag. Så vi har en stærk formodning om, at der er tale om den samme gerningsmand. Nu håber vi, at vi får nogle henvendelser fra borgerne, så vi kan få fundet ham, sagde vagtchef Erik Lindholdt, Syd- og Sønderjyllands Politi mandag aften til TV SYD.
  Ring til Syd- og Sønderjyllands Politi på 114, hvis du har oplysninger i sagen.
  To 14-årige piger kl. 16.20 antastet af kondiløber, der trak bukserne ned og blottede sig i Vognsbølparken Esbjerg. #politidk
  
  Blotteren fra Esbjerg: Mellemøstlig udseende, 20-25 år, kort mørkt hår, bar mave og iført blå shorts. Medbragte hvidt håndklæde. #politidk
  
  